 Inkastoo aanay jirin warar rasmi ah oo ka soo baxay kulanadan haddana sida la sheegeyo xubnaha ka soo jeeda beelaha taageerada siin jiray xisbul-xaakimka wakhtigan, Golaha Wasiirada Xukuumadda Siillaanyana ku lahaa wasiirkii hore ee Waxbarashada Faarax Cilmi Geedoole ay haatan doonayaan inay isbahaysi dhinaca mucaaradka ah la samaystaan beelaha uu ka soo jeedo maayarkii hore ee Boorama Saleebaan Xaddi kaddib markii sida muuqata ay ka biyo diidsan yihiin isbeddelka xilka wasiirnimada Waxbarashada loogu magacaabay Cabdillaahi Dheere, kuna doodayaan in xilkaasi dib loogu soo celiyo gacantooda horena u saluugsanaa saamiga laga siiyey xukuumadda KULMIYE, halka beelaha uu ka soo jeedo maayarkii hore ee Boorama, Saleebaan Xaddi, dhawaana laga soo daayey xabsiga Hargeysa, ay doonayaan inay isbahaysi u helaan sidii loo wiiqi lahaa qaar ka mid ah murashixiinta mansabyada Madaxweynaha iyo Madaxweyne Ku-xigeenka ee xisbul-xaakimka KULMIYE, siiba Muuse Biixi iyo Cabdiraxmaan Saylci, isla markaana uga soo horjeesan lahaayeen xukuumadda maanta oo ay u arkaan inaanay waxba ku lahayn. 